Sure We Can

Sure We Can, (անգլերենից բառացի թարգմանած՝ նշանակում է «Անշուշտ կարող ենք»), թափոնների կրճատման ոչ առևտրային կետ և համայնքային կենտրոն ԱՄՆ-ում՝ Նյու Յորք քաղաքի Բրուքլին թաղամասում: Կազմակերպությունը օգտագործված շշերի, տարաների հավաքման ու հանձնման ծառայություններ է մատուցում Բրուքլինում: Բացի այդ, ծառայում է որպես համայնքային կենտրոն թափոններ վերամշակող աշխատողների համար, ինչպես նաև տեղական բնապահպանական այն նախաձեռնությունների համար, որոնք խթանում են կազմակերպության նվիրվածությունը կայունությանը։ Պատմություն Կազմակերպությունը, որ 2007 թվականին հիմնադրել են Անա Մարտինես դե Լուկոն և Յուջին Գադսդենը (ներկայիս գործադիր տնօրենը Ռայան Կաստիլիան է), նախատեսվել է փողոցներից տարաներ և շշեր հավաքող մարդկանց համար՝ նպատակ ունենալով ապահովել հյուրընկալ մի վայր, որտեղ նրանք կարող են հանձնել իրենց հավաքած տարաներն ու շշերը։ 2019 թվականին կենտրոնը տարեկան վերամշակում էր 10 միլիոն տարա և շիշ և սպասարկում էր ավելի քան 400 հավաքողների։ 2020 թվականի հունվարի դրությամբ կենտրոնի կողմից սպասարկվող հավաքողների թիվը կազմում էր շուրջ 800։ Ներկայումս այդ ցուցանիշը հասել է մոտավորապես 1200-ի, և, ըստ Sure We Can-ի հաշվարկների, հանձնված շշերի ու տարաների դիմաց նրանց տարեկան բաշխվում է 800.000 դոլար։ 2020 թվականին Vice պարբերականը հայտնել է, որ Sure We Can այցելող շշահավաք անձը միջին հաշվով տարեկան վաստակում է 1.000 դոլար, «սակայն եկամուտը մեծապես տարբերվում է, որոշ հավաքողներ տարեկան ստանում են մինչև 40.000 դոլար։ Մյուսները համեմաաբար կամ անհամեմատ ավելի քիչ են վաստակում»։ 2023 թվականին հրապարակելով հատուկ զեկույց՝ «Sure We Can»-ը սատարեց Նյու Յորք նահանգում դատարկ շշերի ուտիլիզացիայի մասին թարմացված օրինագծին: Զեկույցում բացատրվում էր, թե ինչպես է շշերի մասին թարմացված օրինագիծը կանխելու միլիոնավոր տոննա թափոնների տեղափոխումը աղբավայրեր՝ միաժամանակ նվազեցնելով Նյու Յորքի քաղաքային վերամշակման համակարգի ծանրաբեռնվածությունը: 2025 թվականի մարտի 1-ին՝ աղբահավաքների միջազգային օրը, Sure We Can-ը բացեց իր երկրորդ կետը Բրուքլինի հարևան Բրոդվեյ Ջանկշն թաղամասում: Նյու Յորքի տնտեսական զարգացման կորպորացիան համագործակցեց քաղաքային վարչական ծառայությունների դեպարտամենտի հետ՝ տևական ժամանակ չօգտագործվող 3500 քառակուսի ոտնաչափ մակերեսով հողամասը Sure We Can-ին տրամադրել թույլ տալու համար: Պարգևներ Շրջակա միջավայրի որակի մրցանակ՝ ԱՄՆ-ի շրջակա միջավայրի պաշտպանության գործակալության (EPA) կողմից, 2013 թ. Համայնքային ծառայության մրցանակ՝ Hispanic Federation ոչ կառավարական կազմակերպության կողմից, 2016 թ. Ծանոթագրություններ Արտաքին հղումներ Sure We Can A Revolution Is Taking Place, One Can at a Time - Village Voice - March 2022